Neal Shusterman

Samlet

Oversatt av Morten Hansen, MNO

Neal Shusterman

Samlet

Oversatt av Morten Hansen, MNO

Til min redaktør og venn, David Gale

Takk

Livsloven har vært en fantastisk reise! Min redaktør, David Gale, og min forlegger, Justin Chanda, har trodd på disse bøkene helt fra begynnelsen. Alle i Simon & Schuster har vært utrolig støttende, deriblant Jon Anderson, Anne Zafian, Liz Kossnar, Paul Chrichton, Katy Hershberger, Michelle Leo, Candace Greene, Anthony Parisi, Katarina Groover, Chava Wolin og Chloë Foglia. Barna mine (som jeg aldri ville drømme om å fragmentere!), Brendan, Jarrod, Joelle og Erin, har vært tålmodige når jeg har vært på bokturné og når pappa har forsvunnet inn i sitt eget snåle hode. Jeg har de beste ungene noensinne! Og jeg ville ikke hatt så mye tid til å skrive hvis det ikke hadde vært for assistentene mine, Marcia Blanco og Barb Sobel. Jeg har også de beste «folka» noensinne! Bokagenten min, Andrea Brown; agenten min for utenlandsrettigheter, Taryn Fagerness; mine agenter i underholdningsbransjen, Steve Fisher og Debbie Deuble-Hill; manageren min, Trevor Engelson; og kontraktsadvokatene mine, Shep Rosenman, Lee Rosenbaum og Gia Paladino. Jeg vil gjerne takke alle som jobber for å få laget spillefilm av Livsloven: Julian Stone, Catherine Kimmel, Charlotte Stout, Marc Benardout og Faber Dewar. Jeg kunne ikke ønsket meg bedre produsenter eller venner. Takk også til Robert Kulzer og Margo Klewans i Constantin Films, for deres klarsynthet og lidenskap for arbeidet mitt. Takk til Michelle Knowlden for samarbeidet med «Unstrung» og kommende noveller i Livsloven-verdenen; til Matthew Lurie, Symone Powell, Cimone Watson, Tyler Holtzman, Annie Wilson, Meara McNitt, Matthew Setzekorn og Natalie Sommors for all hjelp i sosiale medier! Og til slutt vil jeg takke de viktigste av alle, mine fans, som med sine omtaler har spredt disse bøkene over hele verden. Jeg håper denne avslutningen er alt dere har håpet på og mer til!

Til alle betjenter og feltagenter
i ungdomsmyndigheten:

Vår oppgave er avgjørende, og tiden er knapp. De siste månedene har en voksende minoritet av kriminell ungdom blitt en overhengende fare for folks sikkerhet. Det følgende er et referanseark som skisserer hvordan du skal gripe an så vel forskjellige klasser av uforbederlig ungdom som faller inn under vår domsmyndighet, som spesifikke individer som står høyt på vår prioritetsliste.

UNGDOM MED DELINGSRISIKO

Dette er tenåringer med kriminell historikk, men hvor foreldrene av en eller annen grunn har unnlatt å skrive under på en fragmenteringsordre. De må behandles som alle andre borgere og kan bedøves kun i selvforsvar. Ellers blir de sendt tilbake til familiene sine dersom de blir arrestert. Betjenter bør på vennlig vis oppmuntre disse familiene til å søke en delingsløsning.

VILLE UNGDOMMER

Uforbederlige tenåringer som har reist hjemmefra og blitt «ville», har fortsatt samme rettigheter som alle andre borgere. Ville ungdommer som viser seg å være voldelige, kan bedøves dersom det foreligger skjellig grunn. Den ville ungdommen kan deretter settes i ungdomsfengsel inntil man får sporet opp foreldrene og gitt dem beskjed, eller til loven forandres slik at de kan fragmenteres uten samtykke fra foreldrene.

RØMTE FRAGGERE

Fragmenteringsordrer er blitt underskrevet for alle rømte fraggere før de rømte eller unngikk varetekt, noe som betyr at alle deres rettigheter er blitt opphevet til de fyller 17 år (eller 18, dersom Maks 17-loven blir gjort ugyldig). Rømte fraggere anses derfor kun som en samling deler og kan behandles deretter. De skal bedøves umiddelbart og føres til nærmeste høsteleir. Forsøk imidlertid i størst mulig grad å unngå fysisk skade når de tas til fange, siden delene de inneholder, har større verdi enn vedkommende person som helhet.

KLAPPERE

Ved å gjøre sitt eget blod eksplosivt utgjør disse nihilistiske terroristene den største stående trusselen mot folks sikkerhet. Selv om klappere kan være i alle aldre, er de nesten alltid rømte fraggere, ville ungdommer eller ungdom med delingsrisiko. Støter du på en klapper, husk å holde avstand og bruke godkjente keramiske kuler for å nøytralisere trusselen før klapperen rekker å detonere. Keramiske kuler vil uskadeliggjøre klapperen uten noen risiko for eksplosjon.

STORKEBRIGADEN

Selv om statistikken viser at storker (dvs. babyer etterlatt utenfor noens dør) utgjør en uforholdsmessig stor andel av fraggere, unnskylder det ikke den morderiske bølgen som Mason Starkey og hans Storkebrigade har stått for. Tvert imot rettferdiggjør det behovet for et sterkere fragmenteringsprogram. For å beskytte høsteleirer mot Mason Starkeys brutale angrep trapper vi opp alle sikkerhetstiltak og oppgraderer våpenarsenalet ved alle høsteleirer. Skulle noen støte på Storkebrigaden, gå ikke til angrep. Rapporter isteden alle sikre observasjoner til nærmeste feltkontor slik at vi kan iverksette et raskt luftangrep for å utslette hele brigaden.

CONNOR LASSITER OG RISA WARD

Selv om det antas at «rømlingen fra Akron», Connor Lassiter, har fått asyl hos hopistammen, kan vi ikke se bort fra muligheten for at dette bare er en avledningsmanøver, og at han i virkeligheten befinner seg et helt annet sted. Det er mulig at han til og med har reist tilbake til Ohio. Enhver betjent som med sikkerhet identifiserer Lassiter, har ansvar for å ta ham til fange, død eller levende. Det antas at han muligens reiser sammen med Risa Ward. Som dere kanskje husker, fikk Ward ny ryggsøyle av Proaktivt borgerforum, en av landets fremste veldedige organisasjoner, bare for å forråde dem og anspore andre tenåringer til voldelige handlinger.

LEVI JEDEDIAH CALDER (AKA LEV GARRITY)

Denne tidligere tienden som gikk over til å bli klapper, brøt betingelsene for husarresten sin og har ligget i skjul i flere måneder. Selv om den rådende teorien er at klapperorganisasjonen sprengte huset hans i et forsøk på å drepe ham, er vår oppfatning at han iscenesatte eksplosjonen selv, og at han nå samarbeider med klapperne.

CAMUS COMPRIX

Selv om defragmenteringen av fragmenterte ikke er vårt umiddelbare anliggende, er vi blitt bedt av Proaktivt borgerforum om å støtte deres arbeid – særlig i lys av Risa Wards forræderi. Du skal derfor omtale Camus Comprix – og defragmentering generelt – i så positive ordelag som mulig. Hvorvidt du anser ham for å være et menneske eller ikke, er irrelevant.

DELEPIRATER

Selv om svartebørsmarkedet for fraggere har vokst de siste årene, er dets fremgang direkte knyttet til vår mislykkede innsats for å fange og prosessere rømlinger. Vi mener bestemt at økt årvåkenhet og større føderal finansiering vil bidra til å senke antallet rømte fraggere som blir tatt av delepirater, og svartebørskartellene vil falle.

LYKKEFOLK-SPØRSMÅLET

Det er blitt stadig mer åpenbart at Lykkefolk-stammer blant amerikanske urinnvånere motarbeider våre mål – særlig arápachene, som man vet har gitt hemmelig asyl til rømte fraggere. Disse såkalte fosterrømlingene er utenfor vår domsmyndighet så lenge de holder seg på stammens område. Gå ikke inn i noen form for direkte konflikt med Lykkefolk før de nåværende avtalene faller og militære aksjoner innledes.

Vi gjør store fremskritt i arbeidet for å finne en varig løsning på trusselen fra voldelig ungdom. Takket være vår innsats har Anti-delingsfronten brutt sammen. Jeg tror vi kan se frem til en dag hvor ingen lenger behøver å frykte ungdomssektoren, når våre beste og mest intelligente ungdommer kan blomstre som et tre som er blitt behørig beskåret. Det er dere, Ungdomsmyndighetens agenter og betjenter, som vil sørge for at dette skjer. Jeg takker dere for innsatsen.

Herman Sharply

Minister for ungdomssaker

DEL 1

Formålenes tilfluktssteder

«Føler du det samme som jeg, slå neven gjennom taket …»

– tekst fra «Brenn det ned»

av RØMLINGNASJONEN